Meditácie nad listom sv. Petra (4)

1. Na minulej duchovnej obnove sme si okrem adventnej témy priblížili význam prvých veršov druhej kapitoly Petrovho listu. (1Pt 2,1-11) Našli sme v nich tému **pokánia** (odložte, vyzlečte si), **počúvania Božieho slova** (túžte po mlieku) a **budovania spoločenstva** (nechajte sa ako kamene vbudovať do chrámu). Avšak bohatstvo tejto state je nesmierne, preto budeme pokračovať v rozoberaní jej posolstva. Priblížme si teraz niečo z tohto bohatstva

2. *Kňazi, prinášajúci duchovné obety príjemné Bohu skrze Ježiša Krista*. (1Pt 2,5) Tento verš nás upozorňujú, že každý veriaci má účasť na všeobecnom kňazstve. M. Luther si tento verš veľmi pozorne všimol a uvedomil si veľkosť každého kresťana, ktorá spočíva aj v jeho kňazskom charaktere. On však tento svoj poznatok predstavil ako opozíciu voči služobnému kňazstvu, ktoré následne aj poprel. Nebolo by však dobré keby sme kvôli tomuto tendenčnému postoju Martina Luthera nenačreli do veľkého bohatstva tohto posolstva. Keď sa pominulo obdobie ostrej konfrontácie katolíckej Cirkvi s protestantizmom, Cirkev na II Vatikánskom koncile predložila hlboké učenie o všeobecnom kňazskom charaktere všetkých pokrstených[[1]](#footnote-1).

3. Ako saleziáni často zdôrazňujeme, že máme byť apoštolmi a misionármi, kňazský charakter nášho života a prinášanie duchovných obiet sa však spomína len zriedka kedy. Je to zrejme aj z toho dôvodu, že termín obeta v nás evokuje predstavu nejakého utrpenia, choroby, ktoré sa tak prirodzene vylučuje s prácou na saleziánskom apoštolskom poslaní, ktoré si vyžaduje pomerne dobré zdravie. **O aké obety vlastne ide?**

3.1. Apoštol podčiarkuje, že ide **o *duchovné*** obety, čím sa najpravdepodobnejšie chcel oddeliť o materiálneho charakteru obiet, ktoré sa prinášali v Jeruzalemskom chráme alebo aj v pohanských chrámoch. **Kresťan, ktorý sa krstom stáva súčasťou duchovného chrámu**(*má sa nechať vbudovať, uložiť ako kameň do stavby chrámu, ktorý stojí na živom kameni* 1Pt 2,5) nepotrebuje obetné ani nejaké špeciálne obetné miesto. Jeho obetou je to, čo prežíva vo svojom srdci, to, čo žije a odovzdáva Bohu všade tam, kde sa nachádza. Je teda zrejmé, že nejde o to, aby sme nejakým osobitným spôsobom vyhľadávali alebo si prosili bolesti a utrpenia alebo žili dajaký okázalý život plný obiet.

3.2. Don Bosco svojím saleziánom zadefinoval obetný charakter ich života nasledovne: *salezián neúnavne pracuje, je striedmy, nevyhľadáva nejaké mimoriadne skutky, ale prijíma každodenné požiadavky života, a keď treba tak hlad i smäd, horúčavu i zimu, únavu i pohŕdanie.* Má mať pri tom *vedomie, že ide o Božiu slávu a o spásu duší.* (Stanovy SDB 18)

4. Ako vidíme, kňazský obetný charakter života si neprotirečí s apoštolským a misionárskym. Zatiaľ čo apoštolmi a misionármi môžeme byť iba v určitých chvíľach života, náš **kňazský, obetný charakter môže preniknúť celý náš život**, našu samotu, našu všednú rutinu. Boh sa teší keď nás vidí kráčať, keď k nemu keď mu posielame modlitby a keď mu obetujeme aj to, čo nám spôsobujú naše obmedzenia a slabosti.

5. *duchovné obety príjemné Bohu*. Apoštol Peter je presvedčený, že kresťan **môže prinášať obety príjemné Bohu**. My si to často nemyslíme. Poznáme totiž naše slabosti a nedokonalosti, a preto máme pochybnosti, či naše modlitby, či obety sú Bohu príjemné. Tento náš pocit je svojím spôsobom aj správny, ale celá situácia sa mení, ak si viac uvedomíme a podčiarkneme záver verša: *skrze Ježiša Krista*. **Len kvôli nemu, s ním a v ňom** sú naše obety milé Bohu. Lenže my sa vo vzťahu k Bohu často spoliehame viac sami na seba ako na Ježiša. Zabúdame na to, že on je v nás, že v krste sme boli premenení. Robíme teda dobre, keď sa neodvažujeme pomyslieť si, že to čo sa modlíme alebo to o čo sa snažíme – s väčším alebo menším úspechom – je príjemné Bohu. To, čo robíme zle je to, že neprežívame intenzívne a živé spoločenstvo s Kristom, že si neuvedomujeme, že bez neho by sme nič dobré neurobili. A kto takto zmýšľa, ten je milý Bohu, lebo Kristus je ten *živý kameň, vyvolený a vzácny uholný kameň*.[[2]](#footnote-2) Všetko v našom duchovnom živote stojí a padá na ňom.

6. *keď ste okúsili aký dobrý je Pán* (1Pt 2,3) Sv. Peter poukazuje aj na to, že nevyhnutnou súčasťou kresťanskej existencie je **silné presvedčenie, že** **Pán je dobrý**. Je potrebné *okúsiť, aký dobrý je Pán*. Pápež František v centrálnej časti svojej exhortácie veľmi silne podčiarkuje túto skutočnosť. Je to skúsenosť vyplývajúca z viery Ježiša Krista: *Kontempluj Ježiša, ktorý je šťastný a prekypuje ra­dosťou. Teš sa so svojím Priateľom, ktorý zvíťazil. Zabili svätého, spravodlivého, nevinného, ale on zvíťazil. Zlo nemá posledné slovo. Ani v tvojom živote nebude mať zlo posledné slovo, pretože tvoj Priateľ, ktorý ťa miluje, chce v tebe zvíťaziť. Tvoj Spasiteľ žije.* (*ChV*, 126)

7. *Povolaní z tmy do svetla, ľud, ktorí dosiahol milosrdenstvo.* (1Pt 2,9.10) Kontrast medzi tmou a svetlom nachádzame už na prvých riadkoch Biblie. Prvé Božie slová sú: *Buď svetlo!* Boh svojím svetlom prenikol tmu, zvíťazil nad ňou. Ako kresťania vidíme Krista – svetlo sveta, ktorý je pravé svetlo osvecujúce každého človeka. Môžeme využiť túto skladbu vety a uvedomiť si, akú veľkú súvislosť má svetlo a milosrdenstvo. Priam by sme mohli povedať, že milosrdenstvo je tým svetlom, ktoré premáha tmy. Milosrdenstvo nás vytrhlo z tmy, ale naše milosrdenstvo nám pomáha, aby sme sa do tmy opäť neponorili.

8. *Prišelci a pútnici.* Sv. Peter to vidí veľmi jasne: pre Boha sme ľud a kráľovské kňazstvo, ale vzhľadom na svet sme prišelci a pútnici. My tu len prechádzame. Toto má vzbudiť našu silu proti pokušeniam rôzneho druhu, ktorými sa ľudia často pripútavajú na túto zem. Kresťan však vie, že toto nie je jeho domov. Ba čo viac, kresťan vie aj to, že príde deň navštívenia, deň zavŕšenia, kedy sa všetci stretneme pred Bohom. V tejto perspektíve sv. Peter povzbudzuje veriacich (a aj nás), aby sme mysleli na to, že sa spolu so všetkými ľuďmi stretneme pred Bohom. Oni si budú dobre pamätať naše postoje, naše svedectvo. Ak toto svedectvo bolo dobré, v deň navštívenia to bude záchranou a radosťou aj pre nich, aj keď v prítomnom čase veľmi nerozumejú, ba čo viac, osočujú nás. Táto nenápadná myšlienka, ale o to revolučnejšia, je prekrásna. Presvitá z nej nádej na milosrdenstvo pre všetkých, vďaka nášmu svedectvu.

9. *Podriaďujte sa každej vrchnosti kvôli Pánovi ...* (1Pt 2,13-14) Tento krátky verš nás upriamuje na spojenie spoločenského života s vierou. Kresťan je súčasťou spoločnosti, pred 2000 rokmi i teraz. Tento verš otvára mnohé témy, ale v každom prípade nás upozorňuje na to, že osud spoločnosti, v ktorej žijeme nám nemôže byť ľahostajný, aj keď spoločnosť nie je vedená kresťanským smerom. Podobnú situáciu žil sv. Peter a kresťania v rímskom impériu. Podobnú, ale samozrejme aj v mnohom odlišnú, tak ako my kresťania súčasnosti a naša situácia vo svete je aj niečím úplne iným, ako bola v prvom storočí a v rozvíjajúcom sa kresťanstve. Kresťanstvo v prvom rade buduje svoj vzťah k zákonom, k vrchnosti *kvôli Pánovi,* teda s myšlienkou na neho. Všetko, čo prichádza, prichádza ako výzva od neho. Sv. Peter nevidí rímsky svet ako skorumpovaný a totálne skazený (aj keď by zrejme mohol mať k tomu dôvody), hovorí, že svetská vrchnosť má úlohu nastoľovať spravodlivosť, *trestať zlých a chváliť dobrých*. V tejto vízii sa má uberať celý náš pohľad na spoločenský a politický život. Našou úlohou nie je len vhodiť lístok do urny. Heslo roku 2020 a jeho prekrásna interpretácia, ktorú nám ponúka don Angel, nástupca dona Bosca, nás podnecuje, aby sme žili a budovali hodnoty v tejto spoločnosti, aby spravodlivosť mohla zakvitnúť. A to sa buduje predovšetkým aktivitou, angažovanosťou, povzbudzovaním mladých i laikov, aby opustili logiku osobného zabezpečenia sa na úkor účasti na spoločenskom a politickom živote. Nie je možné a ani vhodné otvárať na tomto mieste túto obrovskú tému. Mohli by sme však urobiť veľký krok vpred **keby sme našu modlitbu neobmedzili len na to**, aby nás (i všetkých ostatných) Pán viedol **dať hlas správnym ľuďom a stranám**, ale aby sme rozmýšľali v modlitbe aj o tom, **ako prispievame a ako by sme mohli prispieť k občianskej i politickej účasti kresťanov** na živote našej krajiny i nášho kontinentu.

10. *Konajte dobro a umlčte nevedomosť nerozumných ... Buďte slobodní – sloboda však nech nie je prikrývkou zloby*. (1Pt 2,15-16) Zrejme ste si tiež všimli, že sv. Peter takmer každým veršom otvára veľké a rozsiahle témy. Preto sa aj my zastavíme a verše 15-16 otvoria naše nasledujúce zastavenie sa nad listom sv. Petra. Teraz dáme priestor otázkam, ktoré nás môžu viesť vo chvíľach ústrania.

1. Ako je to s kňazským rozmerom môjho kresťanského života? Uvedomujem si ho alebo chcem dobro a spásu bez účasti na námahách a utrpeniach?

2. Verím, že aj malé obety s Ježišom sú veľké a krásne pred Bohom?

3. Aké sú moje reči a reptania v ťažkostiach? Nie sú zničením prijemnej obety Bohu?

4. Aké je moje presvedčenie o Božej láske? Láme sa pri hocijakej ťažkosti?

5. Je moje milosrdenstvo svedectvom o svetle, ktoré ožiarilo tento svet?

6. Som presvedčený, že politika je špinavá a kresťan sa jej má strániť, aby sa nepošpinil? Nezaujímam sa o tieto veci, aby som nemusel nadávať. Príde na tejto obnove rozhodnutie zmeniť tieto názory?

1. spoluúčinkujú na eucharistickej obete, a vykonávajú ho prijímaním sviatostí, modlitbou a vzdávaním vďaky, svedectvom svätého života, sebazapieraním a činorodou láskou. (**Lumen gentium**, 10) [↑](#footnote-ref-1)
2. Téma uholného kameňa je silnou biblickou témou Nového zákona. Svoj základ má v Ž 118 a jeho aplikácia na Krista sa objavuje v všetkých troch synoptických evanjeliách, i v Skutkoch a v liste Efezanom. [↑](#footnote-ref-2)